Source: http://utcajogasz.hu/2017/04/05/a-rendori-eloallitas-nem-lehet-automatizmus/
Timestamp: 2017-09-24 19:25:57
Document Index: 30538614

Matched Legal Cases: ['Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ']

A rendőri előállítás nem lehet automatizmus! - Utcajogász
Posted on 2017. 04. 05. 2017. 04. 05. Author utcajogaszTags előállítás, kilakoltatás, rendorseg249
A Fővárosi Közigazgatási és Munkaügyi Bíróság keresetünknek helyt adva hatályon kívül helyezte az Országos Rendőrfőkapitány határozatát és új eljárásra utasította a rendőrséget annak az aktivistának ügyében, aki egy józsefvárosi kilakoltatás során az élőlánc részeként próbált tiltakozni az elhelyezés nélküli kilakoltatások ellen.
Fotó: Földi Imre – Népszabadság
2015 őszén, október 6. és 30. között 36 józsefvárosi önkormányzati lakást ürített ki Budapest Főváros VIII. kerülete Józsefváros Önkormányzata. A tömeges kilakoltatási hullám, így egy Magdolna utcai család kilakoltatása ellen A Város Mindenkié csoport aktivistái és szimpatizánsai élőlánc alkotásával tiltakoztak.
A kilakoltatást nem sikerült megakadályozni, azonban a család története és az aktivistákkal szembeni rendőri intézkedések nagy sajtófigyelmet kaptak.
A BRFK VIII. kerületi Rendőrkapitányság jogszerű intézkedéssel szembeni engedetlenség szabálysértése miatt eljárást indított a tiltakozók ellen. A szabálysértési eljárás lefolytatása céljából a helyszínen intézkedő rendőrök a pár utcára lévő kapitányságra állították elő az élőláncolókat. Az intézkedések délelőtt kezdődtek, az aktivisták pedig csak késő délután hagyhatták el a rendőrséget.
A rendőri intézkedésekkel szemben az Utcajogász panasszal élt a Független Rendészeti Panasztestületnél. A civil jogászokból álló testület állásfoglalásaiban megállapította, hogy a panaszosok joga sérült akkor, amikor a megbilincselt férfiak esetében törvényes alap nélkül került sor a megbilincselésükre, valamint akkor, amikor a 9 aktivistát a szükségesnél tovább tartották a rendőrségen.
A Független Rendészeti Panasztestület állásfoglalásait megküldte a panaszok végső elbírálására jogosult Országos Rendőrfőkapitánynak, aki azonban kivétel nélkül az összes panaszt teljes mértékben elutasította. Az elutasítás ellen az Utcajogász felülvizsgálati kérelmet nyújtott be a Fővárosi Közigazgatási és Munkaügyi Bírósághoz.
A rendőri intézkedéssel szembeni panasztételt és a bírósági jogérvényesítést nehezíti, hogy minden panasz esetében külön-külön folyik a panasz-, majd a bírósági eljárás.
Tegnap azonban az egyik aktivista ügyében megszületett az első ítélet. A bíróság 2017. április 4-én kihirdetett ítéletében hatályon kívül helyezte az Országos Rendőrfőkapitány határozatát és új eljárásra utasította a rendőrséget. A bíróság álláspontja szerint bár az aktivista előállítására jogalapot teremtett, hogy nem engedelmeskedett a rendőri felszólításnak, tehát nem hagyta el az élőláncot, ugyanakkor az előállítás nem volt arányos. A rendőrségi törvény ugyanis kimondja az arányosság követelményét, amit az intézkedő rendőröknek minden esetben mérlegelniük kell. A törvény szerint:
5.§ (1) A rendőri intézkedés nem okozhat olyan hátrányt, amely nyilvánvalóan nem áll arányban az intézkedés törvényes céljával.
A bíróság szerint az elállítás nem felelt meg az arányosság követelményének. Fontos előrelépés egyébként, hogy a Magdolna utcai kilakoltatás óta a rendőrség gyakorlata a mostani ítélet indokolásával egyezően alakult. A kilakoltatásnál tiltakozó aktivistákat a Magdolna utcai élőlánc óta már nem állítják elő a rendőrök.
A bíróság emellett megállapította, hogy az aktivista hat órán keresztüli előállítása törvénysértő volt, mivel a szükséges időt messze meghaladóan kellett a rendőrségen maradnia.
A bíróság döntése összhangban áll az alapvető jogok biztosa korábbi álláspontjával, mely szerint “(…) önmagában az a tény, hogy a Rendőrségnek a hatályos jogszabályok alapján valamilyen intézkedés megtételére jogi lehetősége (általános felhatalmazása) van, semmi esetre sem jelenti azt, hogy a megfelelő rendelkezés alapján elrendelt intézkedés alkotmányosságát (arányosságát), az alapjogok érvényesülése szempontjából ne lehetne és kellene megvizsgálni. A jogszabályi felhatalmazás megléte – mint a jogállami hatalomgyakorlás alapvető ismérve – tehát elengedhetetlenül szükséges, de nem elégséges feltétel az alkotmányosság szempontjából. Fokozottan igaz ez akkor, amikor a rendőrségi intézkedés egy szabadságjog gyakorlását érintheti.” [AJB 730/2012.] Mivel az alapvető jogok biztosának jelentése nem köti sem a rendőrséget, sem a bíróságot, ezért kiemelten fontosnak tartjuk, hogy a bíróság ítélete is megerősítette ezt a jogállami szempontrendszert.
A Fővárosi Közigazgatási és Munkaügyi Bíróság döntése jogerős. Az Országos Rendőrfőkapitánynak így új eljárást kell lefolytatnia, és a bíróság által megadott irányok mentén újra el kell bírálnia a panaszt.
A Magdolna utcai kilakoltatás kapcsán jelenleg még két további közigazgatási per van folyamatban az Országos Rendőrfőkapitány ellen.
Az aktivistát a panaszeljárásban, valamint a bíróság előtt az Utcajogász egyik önkéntes jogásza, Molnár Noémi képviselte.